Tiener terug na Engeland ná ernstige rugbybesering | Maroela Media
George Robinson (17) voor sy besering.
George Robinson (17) keer Woensdag terug na Engeland nadat hy in Julie tydens 'n wedstryd op 'n rugbytoer in Suid-Afrika ernstig beseer is.
George, 'n leerling aan die Stamford School in Lincolnshire, het op 27 Julie 'n ernstige nekbesering opgedoen tydens 'n wedstryd teen Hoërskool DF Malan in Kaapstad.
Hy het ná die besering 'n operasie ondergaan en is sedertdien in die hoësorgeenheid van die Melomed-hospitaal in Bellville behandel waar hy vir 37 dae met behulp van 'n ventilator moes asemhaal. Hy sal met 'n lugambulans teruggeneem word na sy tuisland.
Die seun se pa, Simon Robinson, het Dinsdag in 'n verklaring Suid-Afrikaners bedank vir al hul ondersteuning.
"George se ervaring het baie mense se harte aangeraak," het Robinson gesê. "Die besering en ervaring het sy lewe ook verander. Ons gaan nou terug huis toe om die volgende deel van sy herstelproses te begin."
Robinson beskryf sy seun as 'n gewilde leerling wat uitblink op skool en ook prefek is. "Hy is akademies sterk, 'n talentvolle akteur en 'n kranige sportman. Hy is baie na aan sy jonger broer, Edward, en sy hele familie."
Oor George se vordering sê Robinson hy toon sterk karakter, vasberadenheid en aanpasbaarheid. "Ons as ouers is baie trots op hom. Sy ambisie om sy laaste jaar van skool te voltooi en dan universiteit toe te gaan, bly onveranderd."
Robinson het gesê soos wat hulle die eerste hoofstuk van George se herstelproses afsluit, wil die familie alle Suid-Afrikaners wat hulle ondersteun het hartlik bedank.
"Daar is so baie mense om voor dankie te sê. George het ongelooflike sorg, liefde en deernis ontvang terwyl hier in Suid-Afrika was," het Robinson gesê.